
Laboratóriumi húsokkal kapcsolatos fogyasztói attitűdök és kockázatészlelés Magyarországon reprezentatív lakossági vizsgálat alapján

A laboratóriumi húsok, mint alternatív fehérjeforrások, egyre nagyobb figyelmet kapnak a fenntarthatóságot célzó élelmiszeriparban. Kutatásunk célja a magyar lakosság laboratóriumi húsokkal kapcsolatos attitűdjeinek, kockázatészlelésének és ismereteinek feltárása volt.
Egy reprezentatív kérdőíves felmérésben 1003 fő válaszait elemeztük, amely minta nemek, életkor és lakóhely szerint is tükrözte a magyar társadalom összetételét. Az elemzés során hierarchikus klaszterezési módszert alkalmazva három jól elkülöníthető fogyasztói csoportot azonosítottunk: a "szkeptikusok", a "hagyományos húsimádók" és a "kíváncsiak" csoportját.
Az eredmények szerint bár a válaszadók több mint kétharmada hallott már a laboratóriumi húsokról, a többségük elutasító, elsősorban az ízre, természetességre és egészségügyi kockázatokra vonatkozó bizonytalanságok miatt. Ugyanakkor a "kíváncsi" csoport, amely főként fiatal, városi fogyasztókból áll, nagyobb nyitottságot mutatott az innováció iránt.
A kutatás során az adatgyűjtés és rögzítés mellett aktívan részt vettem az adatok elemzésében, a kapott eredmények értékelésében és azok szemléltetésében. Ezek az eredmények nemcsak a fogyasztói attitűdök mélyebb megértését tették lehetővé, hanem támogatást nyújthatnak a laboratóriumi húsokkal kapcsolatos szakpolitikai döntések és kommunikációs stratégiák kialakításában. Különösen fontos a célzott tájékoztatás és a hiteles információk biztosítása a fenntartható élelmiszerlánc kialakításában.



